અમરેલી જિલ્‍લામાં સૌથી મોટો તાલુકો તથા મોટુ શહેર સાવરકુંડલા હોવા છતાં તાલુકા હેલ્‍થ ઓફિસ ખાતે નિયમિત કાર્ડ કાઢવામાં આવતા નથી. આથી ગ્રામ્‍ય વિસ્‍તારોમાંથી આવતા દર્દીઓને માં કાર્ડ કાઢવા માટે સાવરકુંડલાથી અમરેલી, લીલીયા, ખાંભા કે ચલાલા જવું પડી રહયું છે. સરકાર દ્વારા લોકો પોતાના ઘર આંગણે આરોગ્‍ય સેવા બાબતે મુખ્‍યમંત્રી અમૃતમ યોજનાનું માં કાર્ડ નીકળે તે માટે પ્રયાસો હાથ ધરવામાં આવી રહયા છે. પણ સાવરકુંડલા તાલુકા હેલ્‍થ ઓફિસર તથા માં કાર્ડ કોન્‍ટ્રાકટર અને પ્રાઈવેટ એજન્‍સીઓ દ્વારા આ બાબતની બેદરકારી દાખવવામાં આવી રહી છે. સાવરકુંડલા તાલુકામાં માત્રને માત્ર એક તાલુકા હેલ્‍થ ઓફિસ ખાતે માં કાર્ડનું સેન્‍ટર છે. જે પણ વારંવાર બંધ હોવાથી લોકોને ભારે હાલાકી ભોગવવી પડી રહી છે. ગ્રામ્‍ય વિસ્‍તારોમાંથી આવતા ગરીબ દર્દીઓ સવારથી જ માં કાર્ડ માટે સાવરકુંડલા તાલુકા હેલ્‍થઓફિસ ખાતે આવીને બેસી જાય છે અને ધકકા ખાઈને પરત ગામડે જતા રહે છે. સાવરકુંડલા તાલુકામાં માં કાર્ડની વારંવાર આવતી ફરિયાદો છતાં સ્‍થાનિક નેતાઓ કે અધિકારીઓ આંખ આડે કાન કરી રહયા હોવાથી લોકોમાં ભારે રોષ જોવા મળી રહયો છે. સમગ્ર ગુજરાતમાં લોકોને માં કાર્ડ સ્‍થળ ઉપર તાત્‍કાલિક કાઢી આપવામાં આવે છે. જયારે સાવરકુંડલા હેલ્‍થ ઓફિસ ખાતે બોર્ડ માર્યું છે કે માં કાર્ડ લેવા માટે દર મંગળવારે જ આવવું આમ ગ્રામ્‍ય વિસ્‍તારના લોકોને પહેલા માં કાર્ડ કાઢવા માટે અને પછી મંગળવારે લેવા માટેબે ધકકા ખાવા પડે છે. અઠવાડિયામાં માત્ર એક કે બે દિવસમાં કાર્ડ નીકળતા હોવાથી દર્દી અને લોકોને ભારે હેરાનગતી ભોગવવી પડી રહી છે.